DĖL PANEVĖŽIO RAJONO SAVIVALDYBĖS KULTŪROS CENTRŲ TINKLO

 Panevėžio r. savivaldybėje yra tankiausias kultūros centrų tinklas – 12 juridinių kultūros centrų ir 19 jų padalinių. Tolygiai išsidėstęs visose seniūnijose, sutelkęs kvalifikuotus specialistus, šis tinklas sudaro sąlygas vietos bendruomenėms gauti kokybiškas kultūros paslaugas ir dalyvauti kultūroje, atsiskleisti gyventojų saviraiškai. Kultūros įstaigų skaičius pats savaime nieko nereiškia, jei nevykdoma atitinkama veikla. Panevėžio r. savivaldybės kultūros centrai gali būti pavyzdžiu kitoms savivaldybėms – veikia 152 mėgėjų meno kolektyvai, iš jų 70 – vaikų ir jaunimo. ( Plg. Varėnos r. – 100 kolektyvų, Šiaulių r. – 114, Kauno r. 119). Jeigu pažiūrėtume į statistinių rodiklių duomenis, nekiltų abejonių , kad nuo tinklo priklauso ir veiklos apimtys, bendruomenių įtraukimas į prasmingą veiklą, jaunimo laisvalaikio užimtumas , jaunimo ir vaikų ugdymas ir daugybė kitų dalykų. Taigi Panevėžio r. savivaldybė gali didžiuotis savo kultūros centrais ir jų vykdoma veikla.

 Kultūros ministerija šiuo metu rengia Kultūros centrų tinklo ir veiklos krypčių rekomendacijas savivaldybėms. Rekomendacijose siūlomi kultūros centrų tinklo modeliai, kuriuos savivaldybės gali rinktis įvertindamos daugybę aplinkybių – gyventojų skaičių, tankį, galimybę gauti kultūros paslaugas labiausiai nuo centro nutolusių vietovių gyventojams, kultūros paslaugų įvairovę ir t.t.

Statistikos duomenis galima rasti Lietuvos liaudies kultūros centro tinklapyje llkc.lt skyriuje Kultūros centrai